Betogings in Hermanus vlam wéér op; 6 vas | Maroela Media
Die gewelddadige betogings wat in Maart vanjaar in Hermanus in die Wes-Kaap gewoed het. Foto: Facebook
Gewelddadige betogings het Woensdag vir die soveelste keer in Hermanus in die Wes-Kaap uitgebreek – dié keer na bewering oor die inhegtenisneming van 'n gemeenskapsaktivis van die Zwelihle-nedersetting.
Die Wes-Kaapse polisie sê meer as 1 000 betogers het Woensdagoggend vroeg die strate ingevaar en paaie met klippe en brandende bande versper.
Kapt. FC van Wyk, woordvoerder van die polisie, sê die betogers het gepoog om die plaaslike laerskool in Mount Pleasant te beskadig, maar is deur polisielede en Mount Pleasant-gemeenskapslede gekeer. Die plaaslike lisensiekantoor en die gesondheidsdepartement se gemeenskapsdagsentrum is maar enkele van die instansies wat genoop was om hul deure te sluit.
Die polisie moes traangas en rubberkoeëls gebruik om die oproerige betogers uitmekaar te dwing. Die 35-jarige gemeenskapsaktivis, wat ook die leier van die sogenaamde Zwelihle Renewal-groep is, is saam met vyf ander betogers, tussen 23 en 28 jaar oud, in hegtenis geneem. Die leier van die groep word van aanhitsing tot geweld beskuldig terwyl die vyf ander mense van openbare geweld aangekla word.
Van Wyk sê minstens twee polisielede en een betoger het geringe beserings in die voorval opgedoen en is na die hospitaal geneem.
Hy sê dié betogings volg nadat die Overstrand-munisipaliteit die afgelope naweek klagte van aanhitsing tot geweld en die opsetlike beskadiging van staatseiendom by die plaaslike polisie aangemeld het. Die munisipaliteit het glo foto's en bandopnames van die voorval ter sprake aan die polisie oorhandig.
Betogings het ontstaan kort nadat 'n boodskap op sosiale media versprei is dat die gemeenskapsaktivis glo in hegtenis geneem gaan word.
Sy inhegtenisneming asook dié van die vyf ander mense het gevolg ondanks 'n memorandum wat aan die polisie oorhandig is waarin die Zwelihle-gemeenskap geëis het dat aanklagte teen die gemeenskapsaktivis teruggetrek word.
Die Overstrand-munisipaliteit en Hermanus se gemeenskapspolisiëringsforum (GPF) het intussen bevestig dat die situasie op dié dorp nou kalm is.
Die munisipaliteit het ook bevestig dat hy klagte van aanhitsing tot geweld en die opsetlike beskadiging van staatseiendom by die polisie aanhangig gemaak het. Dit vorm egter nou deel van die polisie se ondersoek.
Hermanus het vroeër vanjaar ook in afsonderlike voorvalle onder gewelddadige betogings deurgeloop nadat spanning oor behuising op die dorp op 'n mespunt was. Gemeenskapslede van Zwelihle het in Mei vanjaar na die Overstrand-munisipaliteit opgeruk om 'n memorandum oor 'n gebrek aan behuising in die gebied te oorhandig. Dit volg nadat gemeenskapslede in Maart ook etlike dae lank gewelddadig betoog het weens ontevredenheid oor grond en behuising.
Die situasie in die Hermanus-omgewing word steeds deur die polisie gemonitor.
Dit het net na 8 gisternag al begin. Eers het hulle gelieg en gesê hulle wil 'n memorandum om misdaad te help bekamp by die polisiestasie oorhandig. Hulle het selfs Trump se woorde gebruik "Let's make Zwelhile great again". Dit is seker omdat die POPs polisie hulle altyd terug druk en die opstand uit die dorp hou. Gou was ons gedreig dat hulle die dorp aan die brand gaan steek en ons huise gaan vat. 'm Waterkanon moes ingebring word.
Dit gaan maar baie sleg hier. Die inwoners is meestal bejaardes en ek ys in my hart oor die toekoms.
Die laaste foto is 'n ou foto van die vorige onluste van 16 Mei 2018, beslis nie vandag nie
Betogings… se voet man. Dis oefening vir veel groter dinge.
Die klomp moeilikheidmakers raak nou afgesaag. Hulle het duidelik nie werk nie aangesien hulle tydig en ontydig die strate invaar. Hulle dra dus niks tot die Weskaapse ekonomie by nie. Jaag hulle met waterkanonne of enige iets moontlik terug Ooskaap toe waar hulle vandaan kom. Ons Kapenaars het genoeg ander probleme!